Priekšlikums PADOMES LĒMUMS par nostāju, kas Eiropas Savienības vārdā jāieņem Starptautiskās Olīvu padomes Dalībnieku padomē attiecībā uz jaunu dalībnieku pievienošanos /* COM/2014/0690 final - 2014/0324 (NLE) */





PASKAIDROJUMA RAKSTS 1. PRIEKŠLIKUMA KONTEKSTS 2005. gada Starptautiskajā nolīgumā par olīveļļu un galda olīvām (turpmāk “nolīgums”), ar kuru izveidota Starptautiskā Olīvu padome (SOP), 40. pantā ir noteikts, ka nolīgumam var pievienoties ikviena valsts saskaņā ar minētās organizācijas Dalībnieku padomes izvirzītajiem nosacījumiem. Nolīguma darbības termiņš beidzas 2014. gada 31. decembrī, un pirms minētā datuma gaidāms lēmums par nolīguma pagarināšanu. Paturot to prātā, ar Padomes Lēmumu (2014/664/ES) Komisija ir pilnvarota Eiropas Savienības vārdā lūgt par vienu gadu pagarināt pašreizējā nolīguma darbības termiņu un balsot par šādu pagarinājumu. Kopš 2013. gada SOP dalībnieki ir veikuši sarunas par nolīguma pārskatīšanu. Šajā kontekstā 2013. gada 19. novembrī Padome pilnvaroja Komisiju Eiropas Savienības vārdā veikt sarunas par jaunu, būtiski atjauninātu nolīgumu, kurā tiktu ņemtas vērā ekonomiskās, tehniskās un tirdznieciskās izmaiņas olīvu nozarē. Saskaņā ar Padomes piešķirtajām sarunu pilnvarām Savienība iesniedza Starptautiskajai Olīvu padomei priekšlikumu par nolīguma pārskatīšanu. Šis priekšlikums aptver arī noteikumus, kas attiecas uz organizācijas paplašināšanu, uzņemot jaunus dalībniekus, tostarp eksportētājvalstis un importētājvalstis, un noteikumus par līdzdalības daļu pārskatīšanu (pašreizējā nolīguma 8. pants). SOP Dalībnieku padome lemj par jaunu dalībnieku iespējamo pievienošanos nolīgumam, pamatojoties uz nolīguma 40. pantu “Pievienošanās” un 8. pantu “Līdzdalības daļas”. Notiekošo sarunu rezultātā šie panti tiks izteikti jaunā redakcijā, tāpat no jauna tiks noteikts nākamās SOP satvars ar jauniem mērķiem un jaunu pārvaldību. Šajos apstākļos, lai SOP varētu pieņemt lēmumus par jaunu dalībnieku pievienošanos šai organizācijai, vispirms ir jāstājas spēkā jaunajam nolīgumam. 2014/0324 (NLE) Priekšlikums PADOMES LĒMUMS par nostāju, kas Eiropas Savienības vārdā jāieņem Starptautiskās Olīvu padomes Dalībnieku padomē attiecībā uz jaunu dalībnieku pievienošanos EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Ar Padomes Lēmumu 2014/664/ES[1] Komisija tika pilnvarota lūgt par vienu gadu pagarināt pašreizējo 2005. gada Starptautisko nolīgumu par olīveļļu un galda olīvām[2] un balsot par šādu pagarinājumu, jo nolīguma darbības termiņš beidzas 2014. gada 31. decembrī. (2) Padome 2013. gada 19. novembrī piešķīra Komisijai pilnvaras Savienības vārdā uzsākt sarunas, lai noslēgtu jaunu starptautisku nolīgumu par olīveļļu un galda olīvām. Ir sagaidāms, ka minētajās sarunās no jauna tiks noteikti nākamās Starptautiskās Olīvu padomes mērķi, darbība un struktūra, arī noteikumi, kas skar dalībnieku tiesības un pienākumus. (3) Šādā kontekstā pašreizējai Starptautiskajai Olīvu padomei nav lietderīgi lemt par jauniem pieteikumiem dalībai minētajā organizācijā. Šis jautājums būtu jāanalizē un jāapspriež satvarā, kas tiks izveidots ar jauno starptautisko nolīgumu par olīveļļu un galda olīvām, IR PIEŅĒMUSI ŠO LĒMUMU. 1. pants Nostāja, kas Savienības vārdā jāieņem Starptautiskās Olīvu padomes Dalībnieku padomē, ir lūgt atlikt balsojumu par visiem jaunu dalībnieku pievienošanās pieteikumiem līdz dienai, kad stājas spēkā jaunais starptautiskais nolīgums par olīveļļu un galda olīvām. Gadījumā, ja šis pieprasījums netiks apmierināts un ja Starptautiskās Olīvu padomes Dalībnieku padomei tiks pieprasīts pieņemt lēmumu par jaunu dalībnieku pievienošanos, nostāja, kas jāieņem Savienības vārdā, ir atturēties no balsojuma. 2. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs [1] Padomes Lēmums (ES) Nr. 2014/664 (2014. gada 15. septembris) par nostāju, kas Eiropas Savienības vārdā jāieņem Starptautiskās Olīvu padomes (SOP) Dalībnieku padomē attiecībā uz to, lai pagarinātu 2005. gada Starptautisko nolīgumu par olīveļļu un galda olīvām (OV L 275, 17.9.2014., 6. lpp.) [2] OV L 302, 19.11.2005., 47. lpp.